Projekts

LATVIJAS REPUBLIKAS MINISTRU KABINETS

2010.gada \_\_\_\_\_\_\_\_ Noteikumi Nr.\_\_\_\_\_\_\_

Rīgā (prot. Nr.\_\_\_\_\_\_\_\_\_.§)

**Kārtība, kādā iesniedzams un vērtējams investīciju projekta pieteikums atbalstāmā investīciju projekta statusa iegūšanai**

Izdoti saskaņā ar

Likuma par uzņēmumu ienākuma nodokli

27.panta desmito punktu,

Ministru kabineta iekārtas likuma 31.panta

pirmās daļas 3.punktu

**I. Vispārīgie jautājumi**

1. Noteikumi nosaka kārtību, kādā iesniedzams un vērtējams investīciju projekta pieteikums atbalstāmā investīciju projekta (turpmāk – projekts) statusa iegūšanai.

2. Saskaņā ar šiem noteikumiem iesniegt projekta pieteikumu ir tiesīgas Latvijā reģistrētas komercsabiedrības un ārvalsts komercsabiedrības, kuras reģistrētas Latvijā kā nodokļu maksātāji (turpmāk – projekta iesniedzējs).

3. Likumā „Par uzņēmumu ienākuma nodokli” 17.2 pantā noteiktā uzņēmumu ienākuma nodokļa atlaide (turpmāk – nodokļa atlaide) piemērojama saskaņā ar Komisijas 2008.gada 6.augusta regulu (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Dokuments attiecas uz EEZ) (publicēta Eiropas Savienības Oficiālajā Vēstnesī 2008.gada 9.augustā, Nr.L214) (turpmāk - Komisijas Regula Nr.800/2008).

4. Mazās (sīkās) un vidējās komercsabiedrības ir komercsabiedrības, kas atbilst Komisijas Regulas Nr.800/2008 1.pielikumā noteiktajai definīcijai.

5. Lielās komercsabiedrības ir komercsabiedrības, kas atbilst Komisijas Regulas Nr.800/2008 2.panta 8.punktā noteiktajai definīcijai.

6. Lielais atbalstāmo investīciju projekts ir projekts, kas atbilst Komisijas Regulas Nr.800/2008 2.panta 12.punktā noteiktajai definīcijai.

7.Projekta iesniedzējam, izmantojot savus resursus vai ārējo finansējumu, kas nav saistīts ar jebkādu komercdarbības atbalstu, projekta īstenošanā jāiegulda vismaz 25 % no projekta ietvaros veiktajiem sākotnējiem ilgtermiņa ieguldījumiem.

8. Ja projekta iesniedzējs ir lielā komercsabiedrība, tā pamato nodokļa atlaides stimulējošo ietekmi vismaz vienā no šādiem veidiem:

8.1. nodokļa atlaide būtiski palielinās projekta apjomu;

8.2. nodokļu atlaide būtiski paplašinās projekta darbības jomu;

8.3. nodokļu atlaide būtiski palielinās kopsummu, ko projekta iesniedzējs iztērēs projektam;

8.4. nodokļu atlaide būtiski palielinās attiecīgā projekta izpildes ātrumu;

8.5. projekts netiks īstenots Latvijā, ja nodokļu atlaide netiks piešķirta.

9. Projekta īstenošanu var uzsākt tikai pēc likuma „Par uzņēmumu ienākuma nodokli” 17.2panta ceturtās daļas 2. un 6.punktā minētā Ministru kabineta lēmuma par atbalstāmā investīciju projekta atbalstīšanu (turpmāk – Ministru kabineta lēmums) spēkā stāšanās. Par projekta īstenošanas uzsākšanas brīdi uzskatāms būvdarbu sākums vai pirmās stingri noteiktās iekārtu pasūtījuma saistības, izņemot priekšizpēti.

**II. Pieteikuma sagatavošanas un iesniegšanas kārtība**

10. Lai iegūtu atbalstāmā investīciju projekta statusu, projekta iesniedzējs Ekonomikas ministrijā iesniedz projekta pieteikumu:

10.1. aizpildītu projekta pieteikuma veidlapu (1.pielikums);

10.2. papildus iesniedzamos dokumentus:

10.2.1. biznesa plānu, kurš ietvert izvērstu projekta aprakstu un pamatojumu projekta pieteikumā iekļautajai informācijai;

10.2.2. operatīvo finanšu pārskatu par laikposmu līdz pēdējam noslēgtajam mēnesim, kas projekta pieteikuma iesniegšanas dienā nedrīkst būt vecāks par diviem mēnešiem;

10.2.3. deklarāciju par projekta iesniedzēja atbilstību mazajai (sīkajai) vai vidējai komercsabiedrības kategorijai sagatavotu saskaņā ar normatīvajiem aktiem, kas nosaka mazo (sīko) un vidējo komercsabiedrību deklarēšanas kārtību (ja projekta iesniedzējs pretendē uz nodokļa atlaidi atbilstoši mazajām (sīkajām) un vidējām komercsabiedrībām noteiktajām prasībām). Lai noteiktu projekta iesniedzēja statusu, tiek ņemti vērā tikai dati par pēdējo noslēgto finanšu gadu. Ja projekta iesniedzējam nav noslēgts finanšu gads, tiek ņemti vērā dati no operatīvā finanšu pārskata.

11. Ja papildus iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

12. Projekta pieteikumu var iesniegt papīra formā vai elektroniska dokumenta veidā. Projekta pieteikumu papīra formā var iesniegt personīgi Ekonomikas ministrijā vai nosūtīt pa pastu ierakstītā vēstulē. Projekta pieteikumu elektroniska dokumenta veidā var iesniegt personīgi Ekonomikas ministrijā, nosūtīt pa pastu vai nosūtīt uz Ekonomikas ministrijas elektronisko pasta adresi ([pasts@em.gov.lv](mailto:pasts@em.gov.lv)).

13. Ja projekta pieteikumu iesniedz papīra formā, to iesniedz divos eksemplāros (oriģināls un kopija). Katru projekta pieteikuma eksemplāru iesniedz cietos vākos, caurauklotu, ar secīgi sanumurētām lapām, uz pēdējās lapas aizmugurē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta pieteikuma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts. Uz oriģināleksemplāra pirmās lapas ir norāde “Oriģināls”, uz kopijas pirmās lapas – norāde “Kopija”.

14. Ja projekta pieteikumu iesniedz papīra formā, projekta iesniedzējs ne vēlāk kā 3 darba dienu laikā pēc projekta pieteikuma iesniegšanas iesniedz Ekonomikas ministrijā elektroniski vai nosūta uz elektroniskā pasta adresi (pasts@em.gov.lv) aizpildītu projekta iesnieguma veidlapu *DOC, XLS* vai *PDF* datņu formātā.

15. Ja projekta pieteikumu iesniedz elektroniska dokumenta veidā, tam ir jāatbilst šādām prasībām:

15.1. projekta pieteikumam ir jābūt izstrādātam un noformētam atbilstoši elektronisko dokumentu apriti regulējošo normatīvo aktu prasībām;

15.2. projekta pieteikumam ir jābūt izstrādātam *DOC, XLS, PDF* vai *JPG* datņu formātā;

15.3. projekta pieteikuma veidlapai un papildus iesniedzamo dokumentu oriģināliem ir jābūt parakstītiem katram atsevišķi ar to autora drošu elektronisko parakstu un apliecinātiem ar laika zīmogu pirms projektu pieteikumu iesniegšanas beigu termiņa. Ja papildus iesniedzamie dokumenti ir dokumentu kopijas, tie ir jāapliecina katrs atsevišķi ar projekta iesniedzēja drošu elektronisku parakstu un laika zīmogu pirms projektu pieteikumu iesniegšanas beigu termiņa.

16. Ja projekta pieteikumu iesniedz personīgi, par projekta pieteikuma iesniegšanas laiku uzskatāms Ekonomikas ministrijas zīmogā norādītais saņemšanas datums un laiks.

17. Projektu pieteikumu var iesniegt līdz 2013.gada 1.oktobrim.

**III. Piemērojamie nosacījumi nodokļa atlaides apvienošanai ar citu atbalstu ieguldījumiem**

18. Šajā nodaļā minētie nosacījumi attiecināmi tikai uz gadījumiem, kad projekta iesniedzējs nodokļa atlaidi viena un tā paša projekta ietvaros plāno apvienot ar citas atbalsta programmas vai individuālā atbalsta projekta ietvaros plānoto atbalstu (turpmāk – papildu komercdarbības atbalsts) .

19. Nodokļa atlaidi projektam ar kopējiem sākotnējiem ilgtermiņa ieguldījumiem līdz 50 miljoniem *euro* ekvivalentu latos attiecībā uz tiem pašiem projekta sākotnējiem ilgtermiņa ieguldījumiem projekta iesniedzējs var apvienot ar papildu komercdarbības atbalstu, ja to sniedz galvojuma, aizdevuma, finansējuma (granta) vai *de minimis* atbalsta veidā, ievērojot šādus nosacījumus:

19.1. papildu komercdarbības atbalsts ir saskaņots ar Ekonomikas ministriju atbilstoši šo noteikumu 22. - 25.punkta nosacījumiem;

19.2. nodokļa atlaide kopā ar papildu komercdarbības atbalstu nepārsniedz maksimāli pieļaujamo reģionālā atbalsta intensitāti neatkarīgi no tā, vai atbalstu sniedz no valsts, pašvaldības vai Eiropas Savienības līdzekļiem:

19.2.1. mazajām (sīkajām) komercsabiedrībām – 70 %;

19.2.2. vidējām komercsabiedrībām – 60 %;

19.2.3. lielajām komercsabiedrībām – 50 %.

20. Nodokļa atlaidi projektam ar kopējiem sākotnējiem ilgtermiņa ieguldījumiem no 50 līdz 100 miljoniem *euro* ekvivalentu latos attiecībā uz tiem pašiem projekta sākotnējiem ilgtermiņa ieguldījumiem projekta iesniedzējs var apvienot ar papildu komercdarbības atbalstu, ja to sniedz galvojuma, aizdevuma vai finansējuma (granta) atbalsta veidā, ievērojot šādus nosacījumus:

20.1. papildu komercdarbības atbalsts ir saskaņots ar Ekonomikas ministriju atbilstoši šo noteikumu 22. - 25.punkta nosacījumiem;

20.2. nodokļa atlaide kopā ar papildu komercdarbības atbalstu nepārsniedz reģionālā atbalsta intensitāti – 25% neatkarīgi no tā, vai atbalstu sniedz no valsts, pašvaldības vai Eiropas Savienības līdzekļiem.

21. Nodokļa atlaidi projektam ar kopējiem sākotnējiem ilgtermiņa ieguldījumiem virs 100 miljoniem *euro* ekvivalentu latos attiecībā uz tiem pašiem projekta sākotnējiem ilgtermiņa ieguldījumiem projekta iesniedzējs nevar apvienot ar papildu komercdarbības atbalstu.

22.Projekta iesniedzējam pirms šo noteikumu 19. vai 20.punktā noteiktā papildu komercdarbības atbalsta saņemšanas, tas ir jāsaskaņo ar Ekonomikas ministriju, iesniedzot informāciju atbilstoši šo noteikumu 4.pielikumam. Ekonomikas ministrija šo informāciju izvērtē 10 darba dienu laikā.

23. Ja Ekonomikas ministrija pēc šo noteikumu 22.punktā noteiktās informācijas izvērtēšanas konstatē, ka nodokļa atlaide kopā ar projekta iesniedzēja plānoto šo noteikumu 19. vai 20.punktā norādīto papildu komercdarbības atbalstu pēc tā saņemšanas nepārsniegs šo noteikumu 19.2.apakšpunktā noteikto maksimāli pieļaujamo reģionālā atbalsta intensitāti vai 20.2.apakšpunktā noteikto reģionālā atbalsta intensitāti, tā informē projekta iesniedzēju par iespējām apvienot nodokļa atlaidi ar papildu komercdarbības atbalstu.

24. Ja Ekonomikas ministrija pēc šo noteikumu 22.punktā noteiktās informācijas saņemšanas konstatē, ka nodokļa atlaide kopā ar projekta iesniedzēja plānoto šo noteikumu 19. vai 20.punktā norādīto papildu komercdarbības atbalstu pēc tā saņemšanas pārsniegs šo noteikumu 19.2.apakšpunktā noteikto maksimāli pieļaujamo reģionālā atbalsta intensitāti vai 20.2.apakšpunktā noteikto reģionālā atbalsta intensitāti, tā informē projekta iesniedzēju par iespējām apvienot nodokļa atlaidi ar papildu komercdarbības atbalstu, norādot, cik lielā apmērā projekta iesniedzējam ir atļaujams saņemt papildu komercdarbības atbalstu.

25. Pēc šo noteikumu 19. vai 20.punktā noteiktā papildu komercdarbības atbalsta saņemšanas, projekta iesniedzējam 5 darba dienu laikā par to ir jāinformē Ekonomikas ministrija, iesniedzot informāciju atbilstoši šo noteikumu 4.pielikumam.

26. Ja Ekonomikas ministrija pēc šo noteikumu 25.punktā saņemtās informācijas konstatē, ka projekta iesniedzējs ir saņēmis papildu komercdarbības atbalstu lielākā apmērā, nekā tas tika saskaņots ar Ekonomikas ministriju atbilstoši šo noteikumu 24.punktam, Ekonomikas ministrija sagatavo un iesniedz Ministru kabinetā rīkojuma projektu:

26.1. par atteikumu atbalstīt projektu (ja papildu komercdarbības atbalsts saņemts pēc projekta pieteikuma iesniegšanas Ekonomikas ministrijā, bet pirms Ministru kabineta lēmuma spēkā stāšanās);

26.2. par Ministru kabineta lēmuma atcelšanu (ja papildu komercdarbības atbalsts ir saņemts likuma „Par uzņēmumu ienākuma nodokli” 17.2panta ceturtās daļas 2.punktā noteiktajā termiņā).

**IV. Projektu pieteikumu vērtēšanas un lēmumu pieņemšanas kārtība**

27. Projekta pieteikumu vērtēšanu veic ekonomikas ministra izveidota projektu pieteikumu izvērtēšanas komisija (turpmāk – komisija).

28. Komisijas priekšsēdētājs ir Ekonomikas ministrijas valsts sekretārs. Komisijas sastāvā ir divi pārstāvji no Ekonomikas ministrijas un pa vienam pārstāvim no Finanšu ministrijas, Labklājības ministrijas, Satiksmes ministrijas, Vides aizsardzības un reģionālās attīstības ministrijas, Zemkopības ministrijas, Valsts ieņēmumu dienesta, Latvijas Investīciju un attīstības aģentūras.

29. Komisijas sekretariāta funkcijas pilda Ekonomikas ministrija.

30. Komisijai ir tiesības:

30.1. pieaicināt ekspertus ar padomdevēja tiesībām;

30.2. pieaicināt projekta iesniedzēja pārstāvjus projekta prezentēšanai.

31. Komisijas darbību nosaka ekonomikas ministra apstiprināta kārtība.

32. Komisija projekta pieteikumu vērtē atbilstoši šo noteikumu 2.pielikumā minētajiem atbilstības, administratīvajiem un kvalitātes kritērijiem.

33. Kritēriju vērtēšanas kārtība:

33.1. vispirms vērtē projekta pieteikuma atbilstību šo noteikumu 2.pielikuma 2.7.punktā minētajam kritērijam. Ja projekta pieteikums neatbilst šo noteikumu 2.pielikuma 2.7.punktā minētajam kritērijam, tā vērtēšanu neturpina;

33.2. ja projekta pieteikums atbilst šo noteikumu 2.pielikuma 2.7.punktā minētajam kritērijam, vērtē tā atbilstību šo noteikumu 2.pielikuma 2.1., 2.2., 2.3., 2.4., 2.5., 2.6., 2.8. un 2.9.punktā minētajiem kritērijiem;

33.3. ja projekta pieteikums atbilst 2.pielikuma 2.1., 2.2., 2.3., 2.4., 2.5., 2.6., 2.8. un 2.9.punktā minētajiem kritērijiem, vērtē projekta pieteikuma atbilstību šo noteikumu 2.pielikuma 1.punktā minētajiem atbilstības kritērijiem. Ja projekta pieteikums neatbilst šiem kritērijiem, tā vērtēšanu neturpina;

33.4. ja projekta pieteikums neatbilst šo noteikumu 2.pielikuma 2.1., 2.2., 2.3., 2.4., 2.5., 2.6., 2.8. un 2.9.punktā minētajiem kritērijiem, komisija var lūgt precizēt projekta pieteikumu;

33.5. ja projekta pieteikums atbilst šo noteikumu 2.pielikuma 1.punktā minētajiem kritērijiem, projekta pieteikuma vērtēšanu turpina pēc šo noteikumu 2.pielikumā 3.punktā minētajiem kvalitātes kritērijiem.

34. Projekta iesniedzējs precizēto projekta pieteikumu un papildus nepieciešamos dokumentus iesniedz Ekonomikas ministrijā 15 darba dienu laikā pēc komisijas rakstveida pieprasījuma.

35. Ja projekta iesniedzējs noteiktajā termiņā neiesniedz Ekonomikas ministrijā precizēto projekta pieteikumu un papildus nepieciešamos dokumentus, projekta pieteikuma vērtēšanu neturpina.

36. Ja projekta pieteikums atbilst šo noteikumu 2.pielikuma 1. un 2.punkta kritērijiem un saskaņā ar šo noteikumu 2.pielikuma 3.punktā minētajiem kvalitātes kritērijiem ir ieguvis vismaz 35 punktus, Ekonomikas ministrija sagatavo Ministru kabineta rīkojuma projektu par projekta atbalstīšanu (tajā iekļaujot arī nosacījumus attiecībā uz nodokļa atlaides apvienošanu ar papildu komercdarbības atbalstu, ievērojot šo noteikumu 19.2.apakšpunktā noteikto maksimāli pieļaujamo reģionālā atbalsta intensitāti un 20.2.apakšpunktā noteikto reģionālā atbalsta intensitāti), izvērtējumu par projekta pieteikuma paredzamo ietekmi uz valsts ekonomiku un konkurenci un kopā ar projekta pieteikumu iesniedz Ministru kabinetā. Saskaņā ar likuma „Par uzņēmumu ienākuma nodokli” 17.2 panta ceturtās daļas 6.punktu Ministru kabinets pieņem lēmumu par projekta atbalstīšanu.

37. Ja projekta pieteikums neatbilst šo noteikumu 2.pielikuma 1. un 2.punkta kritērijiem vai saskaņā ar šo noteikumu 2.pielikuma 3.punktā minētajiem kvalitātes kritērijiem nav ieguvis vismaz 35 punktus, Ekonomikas ministrija sagatavo Ministru kabineta rīkojuma projektu par atteikumu atbalstīt projektu un kopā ar projekta pieteikumu iesniedz Ministru kabinetā.

38. Ja projekta ietvaros plānotās veicamo sākotnējo ilgtermiņa ieguldījumu izmaksas pārsniedz 100 miljonus *euro* ekvivalentu latos un piemērojamā nodokļa atlaide pārsniedz 28 miljonus 125 tūkstošu *euro* ekvivalentu latos, Ekonomikas ministrija par konkrēto projektu sagatavo informatīvo ziņojumu un iesniedz Ministru kabinetā konceptuāla atbalsta saņemšanai. Pēc konceptuāla atbalsta saņemšanas par plānoto lielo atbalstāmo investīciju projektu Ekonomikas ministrija atsevišķi paziņo Eiropas Komisijai un šo noteikumu 36.punktā minētos dokumentus sagatavo tikai pēc Eiropas Komisijas lēmuma saņemšanas par atbalsta saderību ar Līguma par Eiropas Savienības darbību 107.pantu.

**V. Informācijas sniegšana par projekta īstenošanu**

39. Projekta iesniedzējs, kura projektu Ministru kabinets ir atbalstījis, katru gadu līdz 1.maijam Ekonomikas ministrijā iesniedz informāciju (par iepriekšējo gadu) par projekta ietvaros veiktajiem sākotnējiem ilgtermiņa ieguldījumiem un tā īstenošanas gaitu (3.pielikums). Informāciju sniedz 16 taksācijas gadus hronoloģiskā secībā pēc projekta īstenošanas vai līdz pēctaksācijas gadam, kad nodokļa atlaide ir izmantota pilnībā. Sākot ar nākamo gadu pēc projekta īstenošanas (sākotnējo ilgtermiņa ieguldījumu veikšanas) sniedz tikai šo noteikumu 3.pielikuma trešajā punktā minēto informāciju.

40. Valsts ieņēmumu dienests katru gadu līdz 1.oktobrim iesniedz Ekonomikas ministrijā informāciju par piešķirtajām nodokļa atlaidēm par projekta ietvaros veiktajiem sākotnējiem ilgtermiņa ieguldījumiem.

Ministru prezidents V.Dombrovskis

Ekonomikas ministrs A.Kampars

Iesniedzējs: Ekonomikas ministrs A.Kampars

Vīza: valsts sekretārs J.Pūce

30.03.2011. 11:06

1993

E.Fernāts

67013053, [Edmunds.Fernats@em.gov.lv](mailto:Edmunds.Fernats@em.gov.lv)